Imtella' Novembru 22, 2021 Rapport: Glen Falzon Il-Kamra tal-Periti hi r-regolatur tal-professjoni tal-periti. Dan hu possibbli b'liġi ġdida tal-periti li ġiet approvata fil-Parlament f'Marzu li għadda. F'konferenza dwar il-liġi l-ġdida li se tidħol fis-seħħ f'fażijiet, il-President tal-Kamra tal-Periti, Andre Pizzuto, qal li l-periti kollha bilfors iridu jkunu koperti b'polza tal-assikurazzjoni. Il-Perit Pizzuto qal li mingħajr polza tal-assikurazzjoni, il-periti ma jistgħux joffru servizzi lin-nies. Il-periti kollha, anke dawk li jaħdmu għal rashom, se jkunu obbligati li jkunu koperti b'polza tal-assikurazzjoni. Dan se jintalab isir b'avviż legali li se jidħol fis-seħħ fiż-żmien li ġej bħala parti mir-riforma fil-liġi tal-periti li se tiġi nfurzata f'fażijiet biex ma tagħtix xokk lill-industrija. Maċ-Ċentru tal-Aħbarijiet, il-President tal-Kamra tal-Periti, Andre Pizzuto, qal li dawn l-emendi huma maħsuba biex jitħarsu d-drittijiet tal-periti u tal-klijenti tagħhom. Huwa spjega li fost l-oħrajn l-emendi jaħsbu għall-għoti ta' kumpens lill-vittmi jekk il-perit jinstab ħati mill-Qorti b'negliġenza. Il-Perit Pizzuto spjega li bil-liġi, ir-responsabbiltà tal-perit tibqa' tintiret minn qrabatu. "L-eredi tiegħu jkollhom jiddefendu ruħhom u jekk ovvjament mhumiex kapaċi għax ma jafux x'ġara u ovvjament ma kinux hemm, u mhumiex periti ħafna minnhom, ma jkunux jistgħu jiddefendu l-każ, allura b'dan l-obbligu qegħdin ukoll nagħtu sostenn lill-periti nfushom biex ikopru r-riskji tagħhom wara mewthom." Il-Perit Pizzuto qal li mingħajr polza tal-assikurazjoni, il-periti ma jistgħux jipprattikaw il-professjoni. Kull perit li għandu warrant biex ikun jista' jagħti servizz irid juri lill-Kamra li hu kopert b'insurance. Il-Kamra tirrikonoxxi dan billi toħroġlu ċertifikat ta' prattika – certificate to practice. Mingħajru ma jkunux jista' jipprattika. Bil-liġi l-ġdida tal-periti, il-Kamra tal-Periti se tkun ir-regolatur tal-professjoni billi se sservi ta' għassies fuq il-periti biex jitħarsu fost oħrajn il-karatteristiċi tal-wirt kulturali u soċjali tal-pajjiż. B'din il-liġi se tibda ssir distinzjoni bejn perit-arkitett, li hu kkwalifikat fuq id-disinn tal-bini, u l-perit-inġinier ċivili li se jkun iffukat fuq il-kostruzzjoni tal-bini.